Nóg ses skaar hul by LIV-toernooiAustralië se Cameron Smith. Foto: Andy Buchanan/AFP. Die aap is lankal uit die mou, maar dis nou uiteindelik amptelik: Die LIV-gholfreeks het sy grootste vis ingekatrol met die Aussie-gholfster Cameron Smith se besluit om hom ook by die omstrede reeks aan te sluit. Smith, wat in Julie vanjaar die Britse Ope op St. Andrews op meesterlike wyse gewen het, is een van ses spelers wat die gesogte Amerikaanse PGA-reeks die rug gekeer en na Greg Norman se Saoedi Arabiese gefinansierde reeks oorgeloop het. Die ander vyf spelers wat ook na groener weivelde smag, is die Amerikaners Harold Varner III en Cameron Tringale, die Aussie Marc Leishman, Anirban Lahiri van Indië en Joaquin Niemann van Chile. Die 29-jarige Smith se skuif na die LIV-reeks is ’n groot slag vir die PGA-reeks. Hy beklee tans die tweede plek op die wêreldranglys en het vanjaar drie titels ingepalm. Smith is ’n groot gunsteling onder sy medespelers vanweë sy rustige en besadigde geaardheid en die Aussie se talente op die setperke word deur ieder en elk beny. Smith se deelname aan die tweejaarlikse Presidentebeker-toernooi aanstaande maand in Charlotte in Noord-Carolina is nou in die gedrang. Sodra hy sy eerste hou in sy eerste LIV-toernooi slaan, sal hy deur die PGA-reeks geskors word en deur dissiplinêre stappe in die gesig gestaar word. Hy sal onder meer nie aan die Presidentebeker-stryd mag deelneem nie as hy deur die PGA-reeks geskors word. Só ook Niemann, wat soos Smith regstreeks gekwalifiseer het om die internasionale span teen die magtige VSA te verteenwoordig. Die Chileen is eintlik nog maar ŉ nuweling in die PGA-reeks, maar het reeds die oog van kenners gevang en word beskou as ’n toekomstige superster. Die 23-jarige Niemann het in Februarie vanjaar die Genesis-uitnodigingstoernooi gewen. Leishman, Varner III, Lahiri en Tringale is bekende name op die PGA-reeks. Kenners sal waarskynlik sê hul beste dae is verby, maar daar sal diegene wees wat sê hulle het nooit die nodige talente gehad om die heel boonste trappie van die sport te bereik nie. Leishman het sedert 2009 toe hy hom by die beroepsgeledere aangesluit het, ses toernooi-oorwinnings op die PGA-reeks behaal. Die laaste een was in April verlede jaar toe hy saam met sy landgenoot Smith in die Zürich-spantoernooi koning gekraai het. Nie een van Tringale, Varner III of Lahiri kon al op die PGA-reeks seëvier nie. Varner III het egter vroeër vanjaar die Saudi International-titel in Jedda gewen deur Phil Mickelson na die kroon te steek met ’n arend 3 op die laaste putjie toe hy ’n sethou van meer as dertig meter ingerol het. Lahiri het in 2015 die Indiese -en Maleisiese Ope’s gewen, maar daarna nog weer die vonke laat spat nie. Tringale spog met die rekord as die speler wat die meeste geld verdien het sonder enige PGA-titels op sy kerfstok. Sy loopbaan-verdienste is meer as $17 miljoen (nagenoeg R289 miljoen). Die volgende LIV-toernooi begin Vrydag in Boston, Amerika.